
Roşia Montană este o aşezare frumoasă din Ţara Moţilor, situată în partea de NE a Munţilor Metaliferi, în apropierea oraşelor Abrud şi Câmpeni. Este atestată documentar de 1879 ani, pe baza tăbliţei cerate XVIII, datată 6 februarie 131 p. Chr. Din conţinutul acesteia se cunoaşte pentru prima dată toponimul localităţii Roşia Montană de Alburnus Maior.  Principala bogăţie a localităţii este aurul şi argintul, împreună cu sulful, metale rare şi disperse şi feldspatul, pe care le conţine zăcământul auro-argentifer, cel mai mare din Europa. Ocupaţia de bază a locuitorilor, din cele mai vechi timpuri, a fost mineritul aurifer. Minerii (băieşii, aurarii) din tinereţe lucrau la suprafaţă şi în subteran pentru a descoperi un filon, o vână, cu aur, care să le facă viaţa mai uşoară, mai bună şi fericită.


După cucerirea Daciei de către romani (a.106 p.Chr), de pe meleagurile Romei a venit la Roşia Montană familia Gritta, una din cele mai vechi familii de mineri din Munţii Apuseni.


Minerul Mihăilă Gritta, căsătorit cu Rafila, provine din această familie. A trăit între anii 1762 – 1837. A fost proprietar de mine de aur, om bogat, o figură legendară a Munţilor Apuseni. A avut mina lui proprie, ce poartă numele de „Gritta”, unde a descoperit mult aur. Mina se află în Muntele Cetate (Cetatea romanilor), în imediata apropiere a drumului comunal. Peste drum de mină  a ridicat o cruce cunoscută sub numele de „Crucea lui Gritta”, unde minerii se rugau şi se închinau înainte de a intra în subteran. Mina şi crucea se păstrează şi astăzi.


Legenda spune că, urmând sfatul vâlvei care a apărut sub înfăţişarea unui moş cu barbă până-n brâu „Gritta a pus fitilul, dând foc prafului negru, iar explozia ce a urmat a provocat halucinanta apariţie a unui aur curat, greu şi frumos, cum rar s-a mai văzut într-o baie (mină) din Roşia. La întrebarea vâlvei ce are de gând să facă cu atâta aur, minerul Mihăilă Gritta îi răspunde: „O dragul meu şi al lui Dumnezeu, e mult darul aflat, dar pentru scopul meu este puţin! Să nu crezi însă că spre desfătarea mea râvnesc după bunuri lumeşti, nu dragul meu ortac…….. alta e ce mă frământă pe mine. Văd neamul meu în jugul robiei, văd că românilor le este închisă calea la şcoli, şi unicul scut al  limbii şi legii noastre este casa lui  Dumnezeu. Toată şcoala românilor e biserica ……. Şi numai sub scutul altarului avem pază a ne păstra limba şi datinile strămoşeşti. Acum dar, ortace dragul meu, mă vei pricepe că dorul inimei mele e acela să zidesc biserici şi şcoli. Cât se va ajunge din acest aur, tot îl voi împărţi până la ultimul gram ….”.


Într-o lucrare economică publicată la Timişoara, în anul 1928 sub titlul:”Producţia aurului şi reforma monetară” dr. Pompil Ciobanu, precizează că aurul extras de Mihăilă Gritta a fost de „17 măji metrice”, egal cu 1700 kg, aur, scos din mina aflată în Cetatea romanilor.


Cu această cantitate de aur, la sfârşitul secolului al XVIII-lea şi începutul lui XIX, Mihăilă Gritta construieşte 7 biserici şi 7 şcoli confesionale pentru moţii Apusenilor. Dintre acestea, cinci, îi aparţin cu certitudine, cele din Roşia Montană, Bucium Cerbu, Mogoş-Mămăligani, în judeţul Alba, Geoagiu-Joseni şi Geoagiu-Gelmar, în judeţul Hunedoara. Celelalte două biserici se presupune ar fi în Cărpiniş, Vârtop, Ciuruleasa, judeţul Alba, sau Ardeu, comuna Balşa, judeţul Hunedoara. Sper ca cercetările ulterioare să identifice celelalte două biserici şi date mai complete despre şcolile confesionale. În continuare câteva date despre biserici şi şcoli. 

1. Roşia Montană: Biserica „Adormirea Maicii Domnului”, construită în anul 1781, din piatră, sub formă de navă. Nu are iconostas, doar o improvizare cu icoane împărăteşti executate de un pictor din Bălţi, Basarabia.

2. Bucium Cerbu: Biserica „Sfinţii Arhangheli Mihail şi Gavril”, a fost înălţată în anul 1832. pe turla bisericii se află iniţialele MG – 1832. Sub clopotniţă inscripţia: „Cu vrerea tatălui, Cu ajutorul Fiului şi săvârşirea Sf. Duh, ziditu-s-a această biserică cu hramul Sf. Arhangheli Mihail şi Gavril în satul Bucium Cerbu, judeţul Alba, în anul 1832, ctitor fiind Mihail  Gritta, din Roşia Montană…..” Şcoala a fost alături de biserică.

3. Mogoş: Biserica „Sfânta Treime”, construită în anul 1830 în satul Mogoş Mămăligani, împreună cu şcoala, azi demolată, fiind din lemn. Iconostasul este din piatră, deasupra fiind o cruce din lemn din 1836. În biserică  se află icoana Sfântului Nicolae pictată pe lemn din 1838, o icoană prâznicar pictată pe lemn din 1836 şi pe tetrapod o cruce din lemn din 1835. În turnul bisericii e află un clopot inscripţionat cu anul 1821.

4. Geoagiu Joseni: Biserica „Sfinţii Arhangheli Mihail şi Gavril”, construită în anul 1829 lângă strada principală. Pe turn se poate citi: „Gritta Mihail – 1829”. A fost sfinţită în anul 1833 de episcopul Vasile Moga. Aproape de biserică a fost şcoala confesională, azi casă parohială. În tradiţia locală se păstrează două legende despre Mihăilă Gritta.

5. Geoagiu Gelmar: Biserica „Sfinţii Arhangheli Mihail şi Gavril”, construită în anul 1832, lângă strada principală. Pe partea nordică a turnului este inscripţia: 

                                                               MIHAIL 

                                                             Z              R

                                                          1823         1904

Lângă biserică a fost şcoala confesională, azi funcţionând şcoala cu clasele I-IV.

Bisericile în timp au fost renovate, întreţinute, înfrumuseţate şi dotate cu cele necesare cultului ortodox, fiind o mândrie pentru slujitorii şi enoriaşii fiecărei parohii. Şcolile au suferit modificări importante, construindu-se altele noi sau cele existente au fost modernizate.

Azi, culmea ironiei, la începutul mileniului III, unii veniţi de peste mări şi ţări, dornici de îmbogăţire, reprezentaţi de Gabriel Resources prin S.C. Roşia Montană Gold Corporation, cu aurul ce vor să-l extragă de la Roşia Montană, vor şterge de pe suprafaţa pământului localităţile Roşia Montană şi Corna, 7 biserici, monumente istorice, un sit arheologic de valoare universală, şcoli, grădiniţe, izgonirea populaţiei de pe locurile natale, etc.

Familia Gritta a fost numeroasă. Din sânul ei s-au ridicat personalităţi de seamă ale culturii şi istoriei noastre naţionale. În continuare mă refer doar la câţiva din ei.

George Gritta, fiul lui Mihăilă şi Rafila, proprietar de mine, participant activ la revoluţia română de la 1848-1849, tribun a lui Avram Iancu şi Simion Balint, care nu a cruţat osteneala şi averea pentru binele moţilor. A trimis la luptă băieşii săi, pe care i-a susţinut cu plata şi mâncare. Pe cheltuială proprie a cumpărat praful de puşcă şi două tunuri de fontă. A avut o fiică, pe Iustina, căsătorită cu Vasile Ciobanu, care au avut patru copii, pe  Maria, Aurel, Virgil şi Pompil. 

Maria (1886-1950) a fost căsătorită cu Teodor Botiş. Este cunoscută sub numele de Maria Botiş Ciobanu, poetă şi membră a Societăţii scriitorilor români. Se distinge pe plan social-cultural prin înfiinţarea Şcolii primare pentru copiii fără familie, la Săvârşin, în anul 1933, Şcoala primară pentru copii vagabonzi şi cerşetori din Arad, în 1938 şi o Şcoală pentru nevăzători, sub auspiciile Crucii Roşii, Filiala Arad, instituţii unice în România acelor timpuri, pentru educaţia şi ocrotirea copiilor săraci şi orfani.

Ovidiu Gritta, se remarcă în preajma zilei de 1 decembrie 1918, fiind colaborator a lui Florian Medrea la organizarea Gărzii Naţionale Române din Alba Iulia şi pregătirea Adunării din 1 decembrie 1918. A comandat compania de onoare care a aşteptat şi a dat onorurile cuvenite tuturor delegaţiilor sosite în gară. În data de 29 noiembrie, ora 17, a dat onorul C.N.R.C. în frunte cu preşedintele Ştefan Cicio Pop. După preluarea administraţiei oraşului Alba Iulia, la 4 decembrie, a fost numit comandantul poliţiei oraşului.

O bună parte din membrii familiei Gritta sunt înmormântaţi în Roşia Montană. Restaurarea casei Gritta şi a tuturor monumentelor legate de această familie şi punerea lor în valoare turistică este o datorie a organelor administrative locale, judeţene şi centrale.

